《百字令 送蔼卿之毗陵》
清代·关锳

一肩行李，怪黄头抵死，匆匆催发。一角斜阳亭堠树，几阵晚潮流急。

画舫迟灯，金尊醉晚，到此真须别。开帆行矣，归期还是休说。

惟念泥枕支鬟，明灯索笑，惯了闲时节。见说鸳鸯湖上柳，犹有未销残雪。

第一休忘，题诗双管，更冒春寒捻。欲知相忆，天涯应有明月。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。